“ค่าเสื่อมราคา” ค่าใช้จ่าย ที่อาจเป็นโอกาส สำหรับนักลงทุน
ค่าเสื่อมราคา คืออะไร ทำไมนักลงทุน ต้องทำความเข้าใจค่าใช้จ่ายตัวนี้ ? ลงทุนแมนจะเล่าให้ฟัง
27 ม.ค. 2566

“ค่าเสื่อมราคา” ค่าใช้จ่าย ที่อาจเป็นโอกาส สำหรับนักลงทุน /โดย ลงทุนแมน
เวลาประเมินมูลค่าหุ้นบริษัทใดบริษัทหนึ่ง นักลงทุนส่วนใหญ่มักดูเพียงแค่ว่า บริษัททำกำไรได้เท่าไร
แต่ในความเป็นจริงนั้น กำไรที่เราเห็น อาจไม่ได้สะท้อนมูลค่ากิจการเท่าที่ควร
เพราะกว่าจะมาเป็นกำไร รายได้ของเราก็จะถูกหักด้วยค่าใช้จ่ายต่าง ๆ โดยหนึ่งในค่าใช้จ่ายสำคัญที่ไม่ควรมองข้ามเลย ก็คือ “ค่าเสื่อมราคา” โดยเฉพาะธุรกิจที่ต้องลงทุนเป็นเงินก้อน
วันนี้ เราจะมาดูกันว่า ค่าเสื่อมราคา คืออะไร
ทำไมนักลงทุน ต้องทำความเข้าใจค่าใช้จ่ายตัวนี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
เริ่มต้นด้วยตัวอย่าง ถ้าเราเปิดร้านกาแฟ และซื้อเครื่องทำกาแฟ 1 เครื่อง ที่ราคา 100,000 บาท
โดยเครื่องทำกาแฟนี้ จะมีอายุการใช้งานราว 10 ปี
สิ่งที่เกิดขึ้นในโลกแห่งความเป็นจริงก็คือ เราควักเงินจ่ายค่าเครื่องทำกาแฟไปแล้ว ตั้งแต่ตอนเปิดร้าน
แต่ในโลกของการบัญชี จะเป็นคนละแบบกันเลย
เพราะเราจะไม่บันทึกค่าเครื่องทำกาแฟที่ 100,000 บาท เป็นค่าใช้จ่ายในปีแรกปีเดียว
แต่เราจะค่อย ๆ ทยอยหักค่าเครื่องทำกาแฟที่เราซื้อมา ตามอายุการใช้งานจนหมด
อย่างในกรณีนี้ เครื่องทำกาแฟ ราคา 100,000 บาท เราก็จะคิดเป็นค่าใช้จ่าย 10,000 บาทต่อปี ไปอีกเป็นเวลา 10 ปี ตั้งแต่ซื้อมา
โดยมูลค่านี้เอง ที่เราเรียกมันว่า “ค่าเสื่อมราคา”
แล้วในโลกธุรกิจจริง ๆ ค่าเสื่อมราคา มันมีหน้าตาประมาณไหน ?
เราลองมาดูตัวอย่างของเจ้าของโรงพยาบาลพระรามเก้า หรือ PR9 ในตลาดหุ้นไทยกัน
PR9 หรือบริษัท โรงพยาบาลพระรามเก้า จำกัด (มหาชน)
ทำธุรกิจประกอบกิจการโรงพยาบาลทั่วไปเพียงแห่งเดียว ภายใต้ชื่อ โรงพยาบาลพระรามเก้า
ปัจจุบัน PR9 มีมูลค่าบริษัท 15,097 ล้านบาท โดยมีผลประกอบการ 12 เดือนล่าสุดดังนี้
รายได้ 3,939 ล้านบาท
กำไร 545 ล้านบาท
แปลว่า PR9 มีความสามารถในการทำกำไร หรือมีอัตรากำไรสุทธิราว 14% ในขณะที่หากเราลองนำมูลค่าบริษัท มาเทียบกับกำไร หรือ P/E ก็จะอยู่ที่ราว 27 เท่า
อย่างไรก็ตาม PR9 มีค่าใช้จ่ายเป็นค่าเสื่อมราคาที่สูง จากทั้งการก่อสร้างอาคารใหม่ รวมถึงการลงทุนในอุปกรณ์ทางการแพทย์
PR9 มีการบันทึกค่าเสื่อมราคาอยู่ที่ประมาณ 302 ล้านบาท โดยบันทึกไว้ทั้งเป็น
- ต้นทุนในการประกอบกิจการ
- ค่าใช้จ่ายในการขายและบริหาร
ตรงนี้ หากเรามองว่าการที่บริษัทลงทุนก่อสร้างอาคารใหม่ และอุปกรณ์ทางการแพทย์ จะทำให้บริษัทสามารถเติบโตขึ้นในระยะยาว และมองว่าการลงทุนเหล่านี้ มันเกิดขึ้นไปแล้ว
เราก็อาจจะดูเฉพาะกำไรที่บริษัททำได้ จากการดำเนินกิจการหลัก
หากบวกค่าเสื่อมราคากลับเข้าไปในกำไรสุทธิ PR9 ก็จะมีกำไรจากการดำเนินงานราว 847 ล้านบาท คิดเป็น P/E ที่ 18 เท่า
โดยนอกเหนือจาก PR9 ที่ทำธุรกิจโรงพยาบาลแล้ว ก็ยังมีอีกหลายกลุ่มธุรกิจ ที่มีค่าใช้จ่ายเป็นค่าเสื่อมราคามูลค่าสูง เช่น โรงเรียน โรงแรม หรือห้างสรรพสินค้า
จากตรงนี้ เราก็จะเห็นได้ว่า เวลาเราประเมินมูลค่าธุรกิจ โดยรวมค่าเสื่อมราคา กับไม่รวมค่าเสื่อมราคาเข้าไป จะทำให้การประเมินมูลค่าแตกต่างกัน
ซึ่งก็ต้องอยู่ที่มุมมองของนักลงทุนแต่ละคน ว่าจะมองค่าเสื่อมราคาของแต่ละกิจการอย่างไร
ถ้าหากค่าเสื่อมราคานั้นเป็นสิ่งที่ต้องจ่ายอยู่ทุกปีเพื่อบำรุงรักษากิจการให้คงสภาพเดิม เราก็คงตัดมันออกไปไม่ได้
แต่หากค่าเสื่อมราคานั้นเป็นสิ่งที่บริษัทจ่ายไปแล้ว และน่าจะเกิดขึ้นครั้งเดียว ค่าเสื่อมราคานี้ ก็อาจจะเป็นโอกาสทำให้เรามองเห็นกิจการนั้นว่ามีกำไรที่แท้จริง มากกว่า กำไรที่แสดงในงบการเงิน..
หมายเหตุ: บทความนี้เป็นเพียงการยกตัวอย่างบริษัทที่มีค่าเสื่อมราคาสูงเท่านั้น ไม่ได้มีเจตนาชี้นำให้ซื้อหรือขายหุ้นของบริษัทที่กล่าวถึงแต่อย่างใด
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-